Veljeyslaulu
Veljeyden fenix-lintu toivon viesti vie
 turruttavan nälkäruoskan alla nääntyneille.
 Viitoita pois pimennosta johdattava tie,
 lunastuksen lohduttava laulu laula heille.

 Kerro: turhaan Sampoansa Louhi paimentaa. –
 Oikeutta pilkata ei sentään ikuisesti!
 Haastaa henki Kullervon, sen ääntä kuunnelkaa:
 kylliks kauan Apson suvun orjuuden yö kesti!

 Pääsinpäivän valkeutta tietää aamun koi. –
 Miljoonien sydämet jo sykkää tahtiin samaan;
 veljen käteen liitä kätes, – sinullekin soi
 kutsu käydä elämässä paikka valloittamaan.

 Meitä ennen uupuneiden veri velvoittaa
 heimoamme vainoavaa kohtaloa vastaan.
 Toinen toistaan tukien vain oikeutta saa! –
 Menettää voi kamppailussa kahleet ainoastaan.

 Kiiruhda, sua vuottaa siskot, veljet, yhteistyö, –
 tiimalasin kallis hiekka ei saa vuotaa hukkaan.
 Tultuasi moukarimme tarmokkaammin lyö, –
 ihmisyyden kylvö ehtii aikaisemmin kukkaan!